ทิพยเปิดคุ้มครองภัยพิเศษบ้าน
น้ำท่วมลูกเห็บแผ่นดินไหว เจาะฐานรายย่อยข้าราชการ
18 ส.ค. 2554

น้ำท่วมลูกเห็บแผ่นดินไหว เจาะฐานรายย่อยข้าราชการ
ทิพยฯ รุกไตรมาส 2 ออกประกันอัคคีภัยคุ้มครองน้ำท่วม พายุ ลูกเห็บ แผ่นดินไหว รายแรกเจาะฐานรายย่อยกลุ่มข้าราชการ 
นายสมพร สืบถวิลกุล กรรมการผู้จัดการใหญ่ บริษัท ทิพยประกันภัย เปิดเผยว่า บริษัทได้รับการอนุมัติแบบประกันอัคคีภัยที่อยู่อาศัยแบบพิเศษ ที่ให้ความคุ้มครองภัยเพิ่มขึ้นอีก 4 ภัย คือ น้ำท่วม ลูกเห็บ พายุ แผ่นดินไหว ซึ่งจะเป็นแบบประกันภัยที่ใช้ในการเข้าถึงลูกค้ารายย่อยกลุ่มข้าราชการ ในอัตราเบี้ยประกันภัยไม่สูงมาก เช่น ความคุ้มครอง 6 แสนบาท เบี้ยต่อปีอยู่ที่ 645 บาท หากซื้อ 3 ปีเบี้ยจะอยู่ที่ 1,450 บาทต่อปี โดยลูกค้าที่ชำระเบี้ยผ่านบัตรเครดิตกรุงไทยทิพยประกันภัย สามารถผ่อนชำระเบี้ยได้สูงสุด 6 เดือนในอัตราดอกเบี้ย 0%
“ตั้งเป้าหมายยอดขายไว้เดือนละ 100 ล้านบาท เพราะจะขายผ่านทุกช่องทาง” นายสมพร กล่าว
นายสมพร กล่าวว่า บริษัทมีแผนออกแบบประกันอัคคีภัยที่อยู่อาศัยคุ้มครองภัยก่อการร้าย เพื่อจับกลุ่มลูกค้าทางภาคใต้ ซึ่งจะทำให้เบี้ยประกันภัยถูกกว่าซื้อกรมธรรม์ประกันภัยก่อการร้ายแบบเดี่ยว แต่ขณะนี้อยู่ระหว่างการยื่นขออนุมัติ รวมถึงกำลังศึกษาแบบประกันสุขภาพสำหรับเพศที่ 3 ซึ่งปัจจุบันลูกค้ากลุ่มนี้หาบริษัทประกันเข้ามาดูแลยาก และประกันสำหรับสัตว์เลี้ยง 
นายสมพร กล่าวว่า ในไตรมาสแรกของปี 2554 บริษัทมีเบี้ยรับรวม 2,827.41 ล้านบาท เพิ่มขึ้น 25.82% มีกำไรสุทธิ 160.19 ล้านบาท เพิ่มขึ้น 11.11% จากงวดเดียวกันของปีก่อน
“ปีนี้เราตั้งเป้าเบี้ยรับรวม 1.44 หมื่นล้านบาท เติบโต 40% แต่ไตรมาสแรกโต 25% จึงต้องเร่งทำการขยายตลาดเพื่อให้เป็นไปตามเป้าหมายที่วางไว้ ซึ่งเราคิดว่าจะต้องทำได้ โดยเบี้ยจะเข้ามามากในไตรมาส 3 และ 4” นายสมพร กล่าว
นายสมพร กล่าวว่า ในช่วงครึ่งปีหลังบริษัทจะเพิ่มช่องทางการขายผ่านตัวแทน จากเดิมที่มีตัวแทนและนายหน้ารวมกัน 200 คน ซึ่งบริษัทจะเพิ่มเป็น 2,000 คน โดยจากการประเมินเบื้องต้นมีตัวแทนที่จะมีศักยภาพในการเปิดสำนักงานตัวแทน 5% และจะมีตัวแทนที่มีศักยภาพในการพัฒนาเป็นตัวแทนมืออาชีพได้ประมาณ 400 คน
นอกจากนี้ บริษัทยังได้เป็นพันธมิตรกับธนาคารออมสินแต่เพียงบริษัทเดียวในการเสนอขายประกันภัยผ่านธนาคารดังกล่าว ซึ่งเริ่มขายผ่านธนาคารเมื่อเดือน พ.ค.ที่ผ่านมา ในการขายประกันภัยรถยนต์ประเภท 3 พลัส ซึ่งคุ้มครองรถชนรถ ไม่ต้องตรวจสภาพรถ และประกันสุขภาพ ประกันอุบัติเหตุส่วนบุคคล โดยตั้งเป้าเบี้ยรับผ่านช่องทางนี้ไว้ 200 ล้านบาท และจะมีการหาพันธมิตรที่เป็นธนาคารอื่นๆ เพิ่มเติม